Artturi Lehkonen

**Artturi Aleksanteri Lehkonen** (s. 4. heinäkuuta 1995 Piikkiö) on suomalainen jääkiekkoilija, joka edustaa NHL-seura Colorado Avalanchea.

Lehkonen pelasi Suomessa TPS:ssä ja KalPassa sekä Ruotsissa Frölundassa ennen siirtymistään NHL:ään Montreal Canadiensin joukkueeseen kaudella . Vuonna 2022 hänet kaupattiin Avalancheen, jossa hän voitti Stanley Cupin.

## Ura
### Seuraura

#### Suomessa
Lehkonen on TuTo Hockeyn kasvatti. Hän siirtyi myöhemmin Turun Palloseuraan, jossa voitti B-nuorten SM-hopeaa vuonna 2011.

SM-liigassa Lehkonen pelasi ensimmäisen kerran kaudella . Hän pelasi ensimmäisen ottelunsa 5. marraskuuta 2011 kotiottelussa Tampereen Ilvestä vastaan saaden 9.27 minuuttia jääaikaa. Hän pelasi TPS:n nelosketjussa vierellään Rasmus Kulmala, joka myös pelasi tuolloin ensimmäisen ottelunsa Liigassa, sekä Marko Virtala. Liigauransa avausmaalin Lehkonen teki kymmenennessä ottelussaan 3. helmikuuta 2012 Tampereen Ilveksen Miika Wiikmanin taakse. Hän pelasi SM-liigan tulokaskautensa aikana yhteensä 18 runkosarjaottelua ja kaksi pudotuspeliottelua tehpistein 2+2=4. Runkosarjan hän pelasi suurimmaksi osaksi TPS:n A-nuorissa voittaen joukkueen sisäisen maali- ja pistepörssin tehopisteillä 28+26=54 sekä jäähypörssin 54 jäähyminuutillaan ja tehotilaston (+22). A-nuorten pistepörssissä Lehkonen sijoittui viidenneksi. Hänet valittiin myös A-nuorten SM-liigan lokakuun 2011 kuukauden pelaajaksi. Lehkonen vahvisti myös joukkueen SM-pronssia voittaneita B-nuoria.

Toukokuussa 2012 Lehkonen siirtyi kaksivuotisella sopimuksella KalPaan. Hän perusteli siirtoaan:

Lehkonen pelasi KalPan ykkösketjussa jo European Trophy -harjoitusturnauksessa, jossa hän voitti joukkueen sisäisen maali- ja pistepörssin tehden viisi maalia ja kahdeksan tehopistettä. Lehkonen oli koko turnauksen pistepörssissä 11:s Bílí Tygři Liberecin Tomáš Urbanin kanssa. Lehkonen jatkoi hyvää virettään ykkösketjussa myös SM-liigassa kaudella , ja oli joukkueen sisäisen pistepörssin toinen 14 maalilla ja 30 tehopisteellä. Pudotuspeleissä hän pelasi neljä ottelua ja teki kaksi maalia ja kolme tehopistettä KalPan pudotessa puolivälierissä. Kesällä 2013 Montreal Canadiens varasi Lehkosen toisella kierroksella  55. pelaajana. Kaudella  Lehkonen oli runkosarjan viimeiseksi jääneen KalPan paras pistemies seitsemällä maalilla ja 20 tehopisteellä.

#### Ulkomailla
Kaudeksi 2014–2015 Lehkonen siirtyi Ruotsiin SHL-joukkue Frölundaan kaksivuotisella sopimuksella. Kaudella 2015–2016 Lehkonen voitti Ruotsin-mestaruuden ja Mestarien liigan. Hän oli SHL:n pudotuspelien paras maalintekijä ja teki seuransa uuden pudotuspelien piste-ennätyksen tehtyään 16 ottelussa 11 maalia ja 19 tehopistettä. Ratkaisuottelussa Lehkonen teki kaksi maalia.

Keväällä 2016 Montreal Canadiens ilmoitti tehneensä Lehkosen kanssa kolmen vuoden tulokassopimuksen. Hän nousi vahvan harjoitusleirin päätteeksi suoraan Canadiensin NHL-kokoonpanoon, ja teki ensimmäisen maalinsa lokakuussa 2016 Ottawa Senatorsia vastaan. Kaikkiaan tulokaskaudellaan hän teki 73 runkosarjaotteluun 18 maalia ja 28 tehopistettä. Pudotuspeleissä hän teki kuuteen otteluun kaksi maalia ja neljä tehopistettä Canadiensin pudotessa ensimmäisellä kierroksella. Kaudella  Lehkonen teki 66 otteluun 12 maalia ja 21 tehopistettä. Viimeisellä tulokassopimuskaudellaan  Lehkonen pelasi kaikki 82 runkosarjaottelua tehden 11 maalia ja 31 tehopistettä Canadiensin jäädessä pudotuspelien ulkopuolelle toista kautta peräkkäin. Kauden päätteeksi Lehkonen teki Canadiensin kanssa kaksivuotisen jatkosopimuksen heinäkuussa 2019. Sopimuksen arvo oli 2,4 miljoonaa dollaria per kausi.

Kaudella  Lehkonen pelasi 70 runkosarjaottelua ja teki niissä 13 maalia ja 27 tehopistettä. Pudotuspeleissä Canadiens putosi ensimmäisellä kierroksella Lehkosen tehdessä 10 otteluun yhden maalin ja neljä tehopistettä. Koronaviruspandemian lyhentämällä kaudella  hän teki 47 runkosarjaotteluun seitsemän maalia ja 13 tehopistettä. Pudotuspelien välierissä Lehkonen teki ratkaisevan jatkoaikamaalin Vegas Golden Knightsia vastaan ja lähetti Canadiensin Stanley Cupin loppuotteluihin 28 vuoden tauon jälkeen. Loppuottelusarjassa Canadiens taipui Tampa Bay Lightningille lopulta voitoin 1–4. Kauden päätteeksi heinäkuussa 2021 Lehkonen sai yksivuotisen ja 2,3 miljoonan dollarin arvoisen jatkosopimuksen Canadiensiin.

Kauden  siirtoikkunan takarajalla maaliskuussa 2022 Lehkonen siirtyi Colorado Avalancheen vaihdossa lähinnä AHL:ssä pelanneeseen puolustaja Justin Barroniin ja vuoden 2024 toisen kierroksen varausvuoroon. Pudotuspeleissä Avalanche eteni aina Stanley Cupin loppuotteluihin Tampa Bay Lightningia vastaan. Lehkonen teki kuudennessa ottelussa mestaruuden ratkaisseen 2–1-voittomaalin ajassa 32.28. Hänestä tuli ensimmäinen mestaruuden ratkaissut suomalaispelaaja sitten Jari Kurrin, joka teki vuonna 1987 mestaruusmaalin pelatessaan Edmonton Oilersissa.

Heinäkuussa 2022 Lehkonen teki Avalanchen kanssa viisivuotisen jatkosopimuksen, jossa hänen vuosipalkkansa on 4,5 miljoonaa dollaria. Kaudella  Lehkonen teki piste-ennätyksensä tehtyään 64 runkosarjaottelussa 21 maalia ja 51 tehopistettä. Pudotuspeleissä hän teki seitsemään otteluun kolme maalia ja kuusi tehopistettä Avalanchen pudotessa ensimmäisellä kierroksella. Kaudella  Lehkonen loukkaantui marraskuussa pelatussa ottelussa Seattle Krakenia vastaan, kun hän törmäsi pää edellä laitaan. Hän toipui loukkaantumisesta tammikuussa 2024 ja palasi jäille. Kevään 2024 Lehkosesta tuli ensimmäinen suomalaispelaaja sitten 1990-luvun ja Esa Tikkasen saavutuksen, kun Lehkonen teki maalin viidessä pudotuspeliottelussa perätysten. Keväällä 1990 Tikkanen teki maalin kuudessa perättäisessä pudotuspeliottelussa, mikä on saavutus, johon yksikään toinen suomalaispelaaja ei ole yltänyt.

### Maajoukkueura

Lehkonen pelasi ensimmäisen kerran maajoukkueessa alle 17-vuotiaiden World Hockey Challengessa vuonna 2011. Alle 18-vuotiaiden maailmanmestaruuskilpailuissa 2012 hän voitti turnauksen maalipörssin (7) ja Suomen sisäisen pistepörssin (10). Hänet palkittiin yhtenä Suomen parhaimmista pelaajista turnauksessa. Hänet valittiin myös Suomen ottelun parhaaksi pelaajaksi Tanskaa ja Ruotsia vastaan. Seuraavana vuonna Lehkonen oli mukana pronssia voittaneessa joukkueessa.

Lehkonen valittiin kaikkiaan kolme kertaa nuorten maailmanmestaruuskilpailuihin. Ensimmäisen kerran hänet nimettiin Suomen lopulliseen kokoonpanoon vuoden 2013 maailmanmestaruuskilpailuihin. Vuotta myöhemmin hän oli mukana kultaa voittaneessa nuorten joukkueessa Ruotsissa. Viimeisen kerran Lehkonen osallistui kisoihin vuonna 2015, jolloin hän toimi Suomen joukkueen kapteenina. Itse turnaus päättyi puolivälieriin Ruotsia vastaan. Yhteensä Lehkonen pelasi 71 nuorten maaottelua.

Lehkonen pelasi Suomen A-maajoukkueessa ensimmäisen kerran Channel One Cup -turnauksessa 17. joulukuuta 2015 Tšekkiä vastaan. Hän pelasi turnauksessa viisi ottelua ilman tehopisteitä. Seuraavan kerran hän pelasi maajoukkueessa vasta lähes kymmenen vuotta myöhemmin helmikuussa 2025 . Hän pelasi turnauksessa ykkösketjussa Aleksander Barkovin ja Mikko Rantasen kanssa. Milanon ja Cortinan olympialaisissa 2026 Lehkonen ratkaisi Suomen pääsyn mitalipeleihin tekemällä jatkoaikamaalin Sveitsiä vastaan puolivälierässä. Kaikkiaan hän teki turnauksessa kuudessa ottelussa yhtä monta tehopistettä.

## Muuta
Artturi Lehkosen isä Ismo Lehkonen pelasi SM-liigaurallaan 111 ottelua ja on toiminut viimeksi Mestis-joukkue TuTon päävalmentajana. SM-liigassa hän on toiminut HIFK:n ja Lukon päävalmentajana. Artturin setä Timo Lehkonen pelasi puolestaan maalivahtina 232 liigaottelua ja valittiin kahdesti SM-liigan parhaaksi maalivahdiksi. Timo Lehkonen kuului kultaa voittaneen Suomen alle 20-vuotiaiden maajoukkueen valmennusryhmään  nuorten maailmanmestaruuskisoissa vuonna 2016.

## Tilastot

## Lähteet
*
*

### Viitteet